b'\n_START_ARTICLE_\nFrutas Tropicales -festivaali\n_START_PARAGRAPH_\nFrutas Tropicales oli latinalaisamerikkalaisen kevyen musiikin viikonloppufestivaali, jota j\xc3\xa4rjestettiin Vantaan Konserttitalo Martinuksessa vuodesta 1998 vuoteen 2015, yleens\xc3\xa4 maaliskuun j\xc3\xa4lkipuoliskolla. Festivaalin nimi oli aluksi \xe2\x80\x9dMartinuksen latinalaisamerikkalainen viikonloppu\xe2\x80\x9d, mutta vakiintui Frutas Tropicales -muotoon 1999. Tapahtumassa kuultiin p\xc3\xa4\xc3\xa4asiassa brasilialaista, kuubalaista ja argentiinalaista musiikkia, mutta vieraita oli my\xc3\xb6s muista Etel\xc3\xa4-Amerikan maista, kuten Kolumbiasta ja Venezuelasta. Frutas Tropicales -festivaaleilla vierailivat mm. Ivan Lins, Joyce (laulaja), Hamilton de Holanda, Jo\xc3\xa3o Bosco, Jo\xc3\xa3o Donato, Eliane Elias ja Rosa Passos (Brasilia), Pancho Amat ja Reinaldo Creagh (Kuuba), Marta Gomez (Kolumbia) sek\xc3\xa4 Larry Harlow (USA), joka kuitenkin ehti osallistua vain harjoituksiin Martinuksessa, ennen kuin sairastui ja joutui peruuttamaan esiintymisens\xc3\xa4. Frutas Tropicales -festivaalin perusti Martinuksen ohjelmatoiminnanjohtaja Kimmo Tammivaara , joka my\xc3\xb6s vastasi 17 vuoden ajan festivaalin taiteilijakiinnityksist\xc3\xa4 ja j\xc3\xa4rjestelyist\xc3\xa4. Vuoden 2007 festivaalin j\xc3\xa4rjesti Tammivaaran vuorotteluvapaan johdosta Kimmo Kepsu. Frutas Tropicales oli osa Vantaan kaupungin omistaman Konserttitalo Martinuksen omaa ohjelmatuotantoa ja sellaisena yksi Vantaan kulttuuripalvelujen vuotuisista tapahtumista.'